Kong Harald har bursdag - snart kommer han til Randaberg
BURSDAG: Kong Harald har bursdag onsdag, og han feirer muligens i utlandet. Det blir en privat feiring, opplyser Slottet til NTB.  Kong Harald blir i dag 87 år.  Kongehuset kunne mandag melde at kongen er på en privat tur til utlandet i neste uke, men turen kan ha startet før. Dermed kan det tenkes at han feirer dagen i utlandet, noe han har gjort flere ganger før.  Senest på 85-årsdagen i 2022 dro kongen og hele den nære familien på vinterferie sammen i utlandet.  Kong Harald ble født 21. februar 1937 på Skaugum og er med sine 87 år den eldste monarken i Europa.  Men til tross for alderen legger 87-åringen bak seg et begivenhetsrikt og aktivt år, med offisielle reiser i både inn- og utland. Målet til kongen er å besøke alle landets kommuner, og etter fylkesturen til Nordland i fjor sommer mangler han bare 18 av 357 kommuner. I oktober fikk han også huket av Flå kommune på listen sin.  29. mai kan kongen krysse av nok en kommune, for da kommer kongeparet til Randaberg, i et program som skal vare i halvannen time.  (NTB)
Kong Harald feirer sin 87-årsdag, muligens i utlandet ifølge Kongehuset. Kongen, født 21. februar 1937, er Europas eldste monark. Selv om han er 87 år, har han nylig gjennomført en rekke offisielle reiser.